﻿ LIBERTATE, NECESITATE ŞI RAŢIONALITATE ÎN COMPORTAMENTUL DE CONSUM AL POPULAŢIEI MIHNEA PREOTESI răbuşirea regimului comunist a dus la o „explozie” a aşteptărilor populaţiei în ceea ce priveşte capacitatea de P satisfacere a unor trebuinţe, conştientizate, însă deloc sau parţial satisfăcute în ultimii ani ai regimului comunist. Primele luni ale perioadei postcomuniste au reprezentat, pentru majoritatea populaţiei româneşti, o perioadă de „abundenţă” a ofertei de bunuri, relativ accesibile, comparativ cu perioada anterioară. Entuziasmul „postrevoluţionar”, alimentat de măsuri sociale generoase „cu caracter reparatoriu” (Zamfir, 1999), a fost însă relativ repede stăvilit prin efectele sociale ale tranziţiei economice, resimţite concret, de majoritatea populaţiei, prin scăderea drastică a puterii de cumpărare, corelativ cu un proces de legitimare a unui set larg de trebuinţe, în acord cu cele specifice modelului asumat al statelor capitaliste ale bunăstării. Perspectiva asupra comportamentelor de consum, propusă în studiul de faţă, este una parţială, focalizată pe o anumită parte a populaţiei, reprezentând, de fapt, majoritatea unei populaţii al cărei comportament de consum se află sub condiţionarea severă a constrângerilor economice ale tranziţiei şi pentru care libertatea de opţiune în acest domeniu este foarte limitată. În acest context, îmi propun să descriu şi să analizez cum îşi cheltuie oamenii banii, care le sunt priorităţile de consum, care este motivaţia acestui comportament de consum şi care este percepţia asupra propriului comportament de consum, în raport cu raţionalitatea autodefinită a consumului, sau în ce măsură constrângerile situaţionale îngrădesc şi limitează această raţionalitate a consumului. Tema raţionalităţii comportamentului economic al oamenilor, fie în calitatea lor de producători, fie de consumatori de bunuri şi servicii este dezbătută în ştiinţele sociale, şi articularea sa teoretică îşi are originile în teoriile clasicilor economiei politice, remodelate în perioada „neoclasică”, începând cu a doua jumătate a secolului al XIX-lea. Dezvoltarea economică declanşată de Revoluţia industrială şi continuată în secolele următoare, a dus la o creştere a complexităţii şi diversităţii comportamentelor de consum, proces ce cunoaşte o accelerare fără precedent şi o configuraţie particulară în secolul XX. Secolul XX este secolul apariţiei şi dezvoltării statelor bunăstării. După cel de-al doilea război mondial, aproape toate statele vestice au adoptat sisteme ale CALITATEA VIEŢII, XVIII, nr. 1–2, 2007, p. 91–108 92 MIHNEA PREOTESI 2 bunăstării larg cuprinzătoare, având ca scop şi efect asigurarea unor condiţii de trai decente cetăţenilor. Un ţel comun al tuturor statelor bunăstării, indiferent de tipul lor, a fost asigurarea securităţii social-economice pentru fiecare cetăţean în parte, „prin asigurarea unor condiţii de viaţă corespunzătoare, acceptate din punct de vedere social şi care sunt în concordanţă cu capacitatea de câştig a individului” (S. Cace, 1994, p. 16). Un alt ţel important care a stat la baza construcţiei statelor bunăstării a fost reducerea inegalităţilor sociale şi economice. „Egalitatea politică în creştere (…) în secolul XX a dus, în mod normal, la o necesitate a egalităţii sociale şi economice, dacă nu în ceea ce priveşte rezultatele, cel puţin din punctul de vedere al oportunităţilor” (ibidem, p. 15). Un moment important îl reprezintă „perioada de aur a statului bunăstării”, perioadă care începe în 1950 şi durează până pe la jumătatea anilor ’70, o perioadă caracterizată de o creştere economică fără precedent în toate aceste state ale bunăstării. O creştere economică, la un nivel mediu de 5% pe an, pe durata a mai mult de două decenii, a reprezentat un context foarte favorabil de extindere cvasigenerală a unui anumit nivel de bunăstare. Acest nivel cvasigeneral al bunăstării a făcut posibilă schimbarea modelelor de consum. Asigurarea neproblematică a nevoilor bazale ale populaţiei, a privilegiat creşterea ponderii şi diversificarea trebuinţelor „nebazale”. Creşterea competiţiei între ofertanţii de bunuri şi servicii a impulsionat progresul tehnic şi diversificarea ofertei, care, la rândul ei a dus la o diversificare a cererii, această spirală a mecanismului „cerere–ofertă” generând apariţia unor nevoi noi. În acest context, în ştiinţele sociale, a apărut necesitatea creării şi dezvoltării unor noi modele descriptive ale consumului, formându-se, în acelaşi timp, cadrul generator al unor noi paradigme explicative ale comportamentului de consum. În aceeaşi perioadă a dezvoltării statelor capitaliste ale bunăstării, în societatea românească socialistă, demersurile statului socialist de dezvoltare industrială şi modernizare a ţării, susţinute de un nivel ridicat al investiţiilor statului, au condus, de asemenea, la o creştere economică susţinută între anii 1950–1970. Standardul de viaţă a atins punctul său maxim în prima parte a deceniului al şaptelea. Cu toate acestea, statul socialist, prin pârghiile de control direct al salariilor pe care le deţinea, a menţinut nivelul acestora la un nivel relativ scăzut, standardul de viaţă al populaţiei fiind menţinut la un nivel rezonabil printr-o „politică socială destul de generoasă, orientată spre echilibrarea standardului de viaţă, extrem de fragil în condiţiile unor venituri directe scăzute” (C. Zamfir, în Zamfir, coord., 1999, p. 35). Criza structurală, apărută în toate economiile socialiste pe la începutul anilor ’80, a cunoscut în România un nivel şi o configuraţie particulare, atingând un nivel mai ridicat decât în majoritatea celorlalte ţări socialiste, datorită inadecvării răspunsului politicii economice la o asemenea situaţie de criză. 3 LIBERTATE, NECESITATE ŞI RAŢIONALITATE 93 Odată declanşată criza, în condiţiile în care preţurile au început să crească într-un ritm relativ scăzut, dar continuu, salariile au fost ţinute sub un control sever, creşterea lor nominală neacoperind creşterea preţurilor, astfel ducând la o scădere a nivelului de viaţă al salariaţilor şi, deci, al majorităţii unei populaţii cvasisalariale. Pe de o parte, societatea românească a deceniului opt al secolului trecut, era una ce putea fi caracterizată ca modernă din punctul de vedere al tipului de organizare a muncii, cât şi din punctul de vedere al aspiraţiilor de consum. Capacitatea de acoperire a acestor nevoi de consum era însă una limitată, atât prin nivelul scăzut al capacităţii financiare a populaţiei, cât şi ca efect al „rarităţii produselor”, fenomen ce ajunsese să atingă, în această perioadă, chiar produsele şi serviciile de strictă necesitate. În acest context, prăbuşirea regimului comunist a dus la o „explozie” a aşteptărilor populaţiei în ceea ce priveşte capacitatea de satisfacere a unor trebuinţe, conştientizate, însă deloc sau parţial satisfăcute în ultimii ani ai regimului comunist. Primele luni ale perioadei postcomuniste au reprezentat, pentru majoritatea populaţiei româneşti, o perioadă de „abundenţă” a ofertei de bunuri, relativ accesibile, comparativ cu perioada anterioară. Entuziasmul „postrevoluţionar”, alimentat de măsuri sociale generoase „cu caracter reparatoriu” (Zamfir, 1998), a fost însă relativ repede stăvilit prin efectele sociale ale tranziţiei economice, resimţite concret, de majoritatea populaţiei, prin scăderea drastică a puterii de cumpărare, corelativ cu un proces de legitimare a unui set larg de trebuinţe, în acord cu cele specifice modelului asumat al statelor capitaliste ale bunăstării. În ceea ce priveşte societatea românească în tranziţie, problematica legată de consumul populaţiei şi evoluţia acestuia, în contextul unei dinamici accelerate a proceselor socioeconomice, constituie un obiect de studiu important al cercetării ştiinţifice în România, în ultimul deceniu şi jumătate. În acest sens, poate fi amintit programul ICCV privind consumul populaţiei, program susţinut cu consecvenţă pe perioada mai multor ani, program ce circumscrie, de altfel, şi analiza pe care o 1 . propunem aici Pe de altă parte, într-o asemenea perioadă, cu o asemenea dinamică a schimbărilor generatoare de probleme sociale grave şi care vizează o mare parte a populaţiei, perspectiva ce orientează cercetarea unei asemenea realităţi sociale, privilegiază, în mod firesc, analiza proceselor şi fenomenelor cu impact social important. Probleme sociale, precum sărăcia, vulnerabilitatea socială a unor grupuri, definite prin diverse criterii, polarizarea socială şi polarizarea accesului la diferite servicii şi beneficii sociale, reprezintă probleme al căror studiu consecvent 1 Acest studiu a fost realizat în cadrul programului ICCV privind consumului populaţiei, Modele de consum ale populaţiei, coord. dr. Mariana Stanciu, ICCV, 2006. 94 MIHNEA PREOTESI 4 pe perioada a mai bine de un deceniu şi jumătate a dus la rezultate importante, materializate într-o bază impresionantă de date. Într-un asemenea context, o analiză a comportamentelor de consum din perspectiva propusă aici, în mod necesar va fi tributară unui asemenea mod de raportare la realitatea socială investigată. Mai concret, ceea ce ne propunem este o analiză proiectată pe un fundal teoretic solid, însă conectată la contextul analizat. În consecinţă, raţionalitatea comportamentelor de consum va fi analizată în raport cu constrângerile şi oportunităţile situaţionale, conectate la dinamica mediului socioeconomic care le generează. Utilizând cu precădere date culese dintr-o perspectivă precum cea amintită mai sus, perspectiva asupra comportamentelor de consum propusă în studiul de faţă va fi una parţială, focalizată pe o anumită parte a populaţiei, reprezentând, de fapt, majoritatea unei populaţii al cărei comportament de consum se află sub condiţionarea severă a constrângerilor economice ale tranziţiei şi pentru care libertatea de opţiune în acest domeniu este una foarte limitată. Pe de altă parte, relativa omogenitate din punctul de vedere al veniturilor a populaţiei investigate, nu se regăseşte şi în ceea ce priveşte consistenţa categorială din perspectiva teoriei claselor sociale. Mai concret, dacă în ceea ce priveşte o aşa-numită „clasă de sus” a societăţii româneşti, aceasta, în mod evident nu se regăseşte în situaţia descrisă anterior, nu acelaşi lucru se poate spune despre o bună parte a „clasei de mijloc”. Într-un studiu publicat recent, dedicat constituirii clasei mijlocii în România, autorii citaţi mai jos, atrag atenţia asupra faptului că veniturile nu reprezintă, la ora actuală în România un criteriu semnificativ de diferenţiere a clasei de mijloc faţă de clasele de jos. Conform datelor furnizate de INS (Condiţiile de viaţă ale populaţiei, INS, 2006), numai 35% din populaţie beneficiază de venituri lunare de peste 80 de euro. Chiar şi pentru o bună parte dintre cei din această categorie „privilegiată”, cei aflaţi undeva în preajma pragului unor venituri în jur de 100 de euro pe lună/persoană, asigurarea unui trai decent este problematică. „Cu trei euro pe zi nu se poate considera că o persoană s-ar putea bucura de o înaltă independenţă economică” (I. Mărginean, în: Larionescu, Mărginean, Neagu, 2006, p. 141). În consecinţă, aceste niveluri mici ale veniturilor, caracteristice inclusiv celor aflaţi pe nivelurile inferioare în spaţiul ierarhizat al clasei de mijloc, „limitează consumul (…), înzestrarea gospodăriilor cu bunuri de folosinţă îndelungată şi diversificarea stilului de viaţă al populaţiei” (idem). Criteriile ce operează un grad mai mare de discriminare în diferenţierea clasei mijlocii, ar fi, aşadar, altele decât nivelul veniturilor. În opinia autorilor amintiţi, pentru România actuală, acestea ar fi criteriul ocupaţional şi cel al unui nivel al studiilor, cel puţin liceal. Această realitate, specifică unei bune părţi a clasei noastre de mijloc, prezintă un interes particular faţă de tema pusă în discuţie. În acest sens, este interesant de analizat care sunt strategiile adaptative pe care le dezvoltă cei aflaţi în situaţii 5 LIBERTATE, NECESITATE ŞI RAŢIONALITATE 95 caracterizate printr-o inconsistenţă de status. Mai concret, este vorba despre oameni care, din punctul de vedere al ocupaţiei şi al educaţiei şcolare aparţin clasei de mijloc, însă ale căror venituri nu le permit performarea comportamentelor de consum adecvate, ceea ce poate afecta, în termenii lui L. Festinger, echilibrul lor cognitiv. Una dintre întrebările propuse a-şi găsi un răspuns aici este Cât de raţionale sunt strategiile alese pentru reducerea disonanţei cognitive şi cum caracterizează subiecţii înşişi, această situaţie? 2 Imaginea structurată de analiza secundară a bazei de date disponibile cu privire la strategiile de consum va reprezenta un prim pas în demersul propus, aflat încă într-o fază exploratorie, de identificare a problemelor şi de schiţare a unor tipologii de consum. Aşadar, perspectiva statistică asupra modelelor de consum va fi completată cu o imagine a diversităţii modelelor de consum şi a strategiilor de consum dezvoltate la nivel individual. Una dintre problemele propuse a fi abordate este cea a raportului dintre necesităţile de consum autopercepute şi comportamentul efectiv de consum. Mai concret, îmi propun să descriu şi să analizez cum îşi cheltuiesc oamenii banii, care le sunt priorităţile de consum, care este motivaţia acestui comportament de consum şi care este percepţia asupra propriului comportament de consum în raport cu raţionalitatea autodefinită a consumului, sau în ce măsură constrângerile situaţionale îngrădesc şi limitează această raţionalitate a consumului. PREMISELE ECONOMICE ŞI SOCIALE ALE (RE) STRUCTURĂRII ROMÂNIA POSTCOMUNISTĂ COMPORTAMENTELOR DE CONSUM ÎN Tranziţia postcomunistă a generat schimbări importante în toate sferele vieţii socioeconomice. Unul dintre domeniile ce au cunoscut schimbări dintre cele mai spectaculoase este cel al consumului populaţiei. Pe de o parte, imediat după 1989, s-a produs, o creştere a volumului şi o diversificare a ofertei de bunuri şi servicii, cu un impact social cu atât mai important cu cât acest fenomen s-a produs într-un timp foarte scurt, consecutiv perioadei de penurie accentuată caracteristică ultimilor ani ai regimului comunist. Pe de altă parte, veniturile populaţiei au cunoscut un proces de diferenţiere accentuată, antrenând un proces corelativ de diferenţiere a comportamentelor de consum. 2 Datele ce au servit drept suport analizei secundare au fost culese în cadrul mai multor proiecte la care am participat în cadrul ICCV, anume: Sărăcie extremă şi Integrare socială, coord. M. Stănculescu, ICCV, BM, 2001; Interacţiunea sărăcie – excluziune socială, coord. prof. dr. Cătălin Zamfir, ICCV, MMSSF, BM, 2003; Impactul social diferenţiat al creşterii preţurilor la utilităţile publice, coord. dr. Mariana Stanciu, ICCV, 2003; Instituţia protecţiei consumatorului din România, coord. dr. Mariana Stanciu, ICCV, 2004; Politici sociale şi economice cu impact asupra consumului populaţiei, coord. dr. Mariana Stanciu, ICCV, 2005, Condiţii de viaţă ale familiilor cu copii din România, coord., dr. Mariana Stanciu, ICCV, CNCSIS, 2006. 96 MIHNEA PREOTESI 6 Creşterea accentuată a inegalităţii sociale a luat forma polarizării sociale, prin creşterea ecartului între cei mai bogaţi 10% şi restul populaţiei, diferenţele de venit între decilele de venit din mijlocul distribuţiei – decilele 3–9, interval care grupează marea majoritate a populaţiei – fiind mult mai mici, comparativ cu cele 3 între decilele 1–2 şi 9–10 . Anchetele privind sărăcia relevă o creştere accentuată a ratei sărăciei în primii ani ai tranziţiei, un al doilea val al acestui proces înregistrându-se între anii 4 1996 şi 2000. Ca urmare, rata sărăciei relative a ajuns în anul 2000, la 44% . În consecinţă, societatea românească poate fi caracterizată ca una a „sărăciei relative de masă” (C. Zamfir, în Zamfir, coord., 2000). De altfel, procentul românilor ce se autoetichetează ca săraci este unul consistent, variind în limitele unui interval cu limita inferioară de 40%, nivel relevat de toate anchetele ICCV realizate pe această temă, în ultimii 15 ani. În octombrie 2003, se defineau drept săraci aproximativ 44% dintre români, în timp 5 ce 43% se autopoziţionau undeva la limita între sărăcie şi bunăstare . Una dintre metodele de estimare a sărăciei subiective, metodă utilizată de ICCV încă din 1990, este cea a standardului subiectiv de viaţă (SSV). În cadrul acestei metode, răspunsurile la întrebarea Cum estimaţi veniturile actuale ale gospodăriei dvs., în raport cu necesităţile? sunt grupate după o scală cu cinci trepte, după cum urmează: 1. Nu ne ajung nici pentru strictul necesar; 2. Ne ajung numai pentru strictul necesar; 3. Ne ajung pentru un trai decent, dar nu ne ajung pentru cumpărarea unor obiecte mai scumpe; 4. Reuşim să cumpărăm şi unele obiecte mai scumpe, dar cu eforturi; 5. Reuşim să avem tot ce ne trebuie, fără mari eforturi. Analizând dinamica Standardului Subiectiv de Viaţă în România, în ultimii 6 15 ani , constatăm că, după anul 1993, procentul cumulat al celor care îşi încadrează răspunsul în primele două poziţii ale scalei, variază într-un interval cu limita inferioară undeva peste 70%, ceea ce indică faptul că „majoritatea populaţiei se confruntă cu dificultăţi mai mult sau mai puţin importante în asigurarea traiului zilnic” (Revenind la tema pusă în discuţie, aceea a raţionalităţii consumului, această distribuţie a răspunsurilor în raport cu scala amintită, precum şi scala însăşi, prezintă un interes particular, în raport cu tema respectivă). Pe de o parte, fiecare dintre enunţurile reprezentând variante de răspuns, descrie situaţii ce configurează premise importante ale unui anume tip de 3 În oct. 1998, rata de creştere a veniturilor decilei 2 faţă de cele din decila 1 reprezenta 85,7%, aproape egală cu cea a decilei 10 faţă de decila 9 – 85,2% (sursa datelor: Zamfir, coord., 2001, p. 23). 4 cf. Guvernul României, 2001. 5 Estimare realizată de B. Voicu, în „Calitatea Vieţii” nr. 1–2/2006, p. 105, pe baza datelor BOP, FSD, 2003. 6 Pe baza datelor sintetizate de Bogdan Voicu, ibidem, p. 111. 7 LIBERTATE, NECESITATE ŞI RAŢIONALITATE 97 comportament de consum. Pe de altă parte, „aglomerarea” răspunsurilor în zona primelor două trepte ale scalei dă o primă măsură a tipului de consum susceptibil a fi practicat de majoritatea populaţiei din România actuală, anume, un comportament de consum modelat sub presiunea unor constrângeri exterioare voinţei indivizilor, opţiunile de consum fiind, în mare măsură, rezultatul unor „alegeri forţate”. În ceea ce priveşte restul populaţiei, anume, cei aproximativ 30% dintre cei ce se plasează în categoria celor care îşi permit cel puţin un trai decent, în cazul acestora este de presupus, în principiu, că opţiunile lor de consum, reprezintă într-o măsură mai importantă, un rezultat al unei alegeri neforţate, în raport cu cei din prima categorie, unde alegerile forţate este de presupus că sunt dominante. Totuşi, graniţa între cei ce-şi plasează răspunsurile pe poziţiile 2 şi 3 ale scalei, pare a fi una destul de permeabilă, ţinând cont de modul foarte asemănător în care mulţi români definesc „traiul decent” şi „subzistenţa”. Aşadar, în principiu, vom include în această categorie şi pe o parte dintre cei care declară că reuşesc să îşi asigure un trai decent, dar care, după cum vom vedea în continuare, fie definesc traiul decent foarte apropiat de definiţia subzistenţei, fie contrazic în mod evident propria poziţionare pe scala amintită, prin răspunsurile pe care le dau altor întrebări. Pornind de la aceste premise, analiza pe care o propunem în continuare, se va focaliza, după cum am arătat mai sus, pe comportamentul de consum al celor pe care i-am inclus în prima categorie Între raţiunile ce au determinat această alegere, se regăsesc, după cum am amintit, cu precădere cele de ordin practic, mai concret, baza de date disponibilă şi utilizabilă, fiind în mare parte focalizată pe cei susceptibili de a intra în prima categorie. Pe de altă parte, ţinând cont că cei grupaţi în prima categorie reprezintă, după cum am amintit anterior, marea majoritate a populaţiei, rezultatele analizei astfel focalizate pot reprezenta repere importante în configurarea unui profil reprezentativ al consumatorului român, din perspectiva raţionalităţii consumului. Raţionalitatea consumului priveşte comportamentul efectiv de consum în raport cu situaţia concretă şi alternativele pe care aceasta le oferă. Fiecare act de consum este, de fapt, rezultatul unei decizii ce presupune o alegere între mai multe variante. Din această perspectivă, alegerile pe care le-am numit mai sus ca „forţate”, sunt, în fapt, rezultatul unei decizii pe care am presupus-o, în mod implicit, ca fiind cea raţională, în contextul dat. Este însă acesta singurul tip de raţionalitate implicat în luarea deciziilor de consum, sau este decizia consumatorilor întotdeauna şi exclusiv un răspuns al unei analize bazate pe argumente raţionale? Iată întrebări la care vom încerca să răspundem în continuare, în vederea facilitării demersului pe care l-am propus, acela 98 MIHNEA PREOTESI 8 de a configura un profil al realităţii sociale din România actuală, din perspectiva problematicii raţionalităţii consumului. În continuarea acestui demers, vor fi definite conceptele şi modul în care acestea se articulează în teoriile importante ce structurează problematica raţionalităţii consumului. TEORIA ALEGERII RAŢIONALE. REPERE TEORETICE ŞI CONCEPTUALE Una dintre premisele de bază utilizate în ştiinţele sociale, de la care porneşte analiza comportamentului uman, cu referire în special la comportamentul economic, este aceea a raţionalităţii ca factor structurant al acestuia. Conceptele şi ideile de bază privind raţionalitatea comportamentului economic se articulează într-un cadru teoretic circumscris Teoriei alegerii raţionale. Alegerea raţională este proprie lui homo economicus, cel descris şi analizat de Alfred Marshal la sfârşitul secolului al XIX-lea. Unul dintre conceptele centrale ale teoriei lui Marshal, concept ale cărui dezvoltări teoretice au structurat, într-o măsură importantă, evoluţia teoriei economice neoclasice, este cel de utilitate. Agentul care maximizează utilitatea proprie devine, la rândul său, subiectul unui întreg şir de teorii în ştiinţele sociale. Utilitatea este definită ca obiectiv al raţionalităţii economice a individului, vizând maximizarea satisfacţiei acestuia, ca urmare a acţiunilor pe care le întreprinde. Teoria alegerii raţionale postulează că un agent este raţional dacă el va acţiona într-o manieră ideală, prin compararea utilităţii aşteptate a acţiunilor alternative posibile şi va alege cea mai bună alternativă. Fiecare opţiune implică anumite consecinţe, pe care o persoană raţională le va ordona în funcţie de preferinţe. Dacă aceste consecinţe ar fi certe, acea persoană poate alege varianta preferată; în măsura în care aceste consecinţe nu sunt certe, se pot desemna probabilităţi, iar decizia va fi luată în funcţie de evaluarea riscului fiecărei alternative şi a utilităţii aşteptate. Teoria economică clasică construieşte conceptul de bunăstare socială printr-un demers de agregare a bunăstării individuale, care, la rândul ei este un rezultat al satisfacerii preferinţelor individuale. În logica acestei construcţii teoretice, termenii de bunăstare individuală şi utilitate individuală devin interşanjabili. Pornind de la principiul „clasic” formulat de Adam Smith, conform căruia „mâna invizibilă a competiţiei” transformă automat interesele individuale în interes sociale, A. C. Pigou realizează o primă încercare de definire riguroasă a bunăstării sociale ca sumă a bunăstărilor individuale. Pigou (apud. Pop, Luana, coord., 2002) consideră că o alocare optimă a resurselor la nivel social se poate realiza doar prin maximizarea sumei bunăstărilor individuale. Conceptul de bunăstare socială construit dintr-o asemenea perspectivă teoretică prezintă dificultăţi serioase în armonizarea cu teoria utilităţii. Această perspectivă a fost puternic contestată datorită faptului că utilizarea conceptului de utilitate ca motivant al comportamentului individual ridica probleme conceptuale 9 LIBERTATE, NECESITATE ŞI RAŢIONALITATE 99 majore, în special în economia pozitivă. Reprezentanţi de seamă ai economiei pozitive au demonstrat că premisa fundamentală a unui asemenea tip de raţionament, anume postularea unui nivel cardinal de măsurare a bunăstării, nu poate fi susţinută cu argumente riguros ştiinţifice. În consecinţă, bunăstarea nu se poate măsura, iar utilităţile individuale pot fi descrise şi cunoscute doar prin ordinea preferinţelor pe care le presupun. Vilfredo Pareto, postulând un nivel ordinal de măsurare a bunăstării, formulează un model al relaţiei dintre bunăstarea individuală şi cea socială, utilizând un concept cunoscut drept „criteriul Pareto de optimizare socială a alocării” (Pareto, 1913, apud. L. Pop, coord, 2001). Conform criteriului optimalităţii Pareto, bunăstarea socială creşte atunci când creşte măcar bunăstarea individuală a unui singur individ, fără ca această creştere să afecteze în mod negativ bunăstarea individuală a vreunui alt individ. Pornind de la acest principiu, ideologia liberală promovează ideea că orice distribuţie a bunăstării poate fi considerată echitabilă, dacă respectă criteriul de optimalitate Pareto. Dacă ideea agregării bunăstării individuale în bunăstare socială şi corelativ, cea a transformării utilităţii individuale în utilitate socială au fost contestate dintr-o perspectivă teoretică, principiul optimalităţii Pareto a fost contestat din perspectiva considerării unei cvasiimposibilităţi a aplicării sale practice. Cu alte cuvinte, în lumea reală, este foarte greu de găsit o schimbare care să nu defavorizeze pe nimeni, favorizând totuşi pe cineva, cu atât mai mult cu cât privim rezultatul acestei acţiuni dintr-o perspectivă mai largă, ce excede perspectiva strict monetară. Cu toate criticile mai mult sau mai puţin întemeiate aduse acestui demers, avantajul teoretic al conectării bunăstării cu satisfacerea preferinţelor, operaţionalizat în dezvoltările ştiinţifice ulterioare este, totuşi, unul incontestabil. Teoria alegerii raţionale este o modalitate de a interpreta şi a delibera între diferite cursuri potenţiale ale unor acţiuni, pornind de ipoteza raţionalităţii în alegerea cursului acestor acţiuni. Preferinţele sunt definite ca fiind raţionale dacă sunt complete şi tranzitive, adică dacă pot fi comparate toate alternativele existente, într-o manieră consecventă. Raţionalitatea presupune faptul ca individul alege întotdeauna varianta cea mai bună posibilă, acţionând pentru a maximiza propria sa utilitate. Economia însăşi a fost, de altfel, definită ca ştiinţă a alegerilor eficace. La mijlocul secolului trecut, L. Robbins defineşte economia ca „ştiinţa care studiază comportamentul omului ca relaţie între obiectivele sale şi mijloacele limitate care au o utilizare alternativă” (Robbins, 1947, apud. G. A. Frois, 1994). Aşadar, într-o astfel de perspectivă teoretică, agentul economic, fie el producător sau consumator, acţionează în vederea maximizării propriei utilităţi, într-un context generator de oportunităţi şi constrângeri, comportamentul raţional fiind îndreptat, deci, spre o maximizare a utilităţii sub constrângere. Între conceptele ce articulează logica acestui scurt excurs teoretic, importante pentru analiza de faţă sunt cele de preferinţe, bunăstare individuală, bunăstare 100 MIHNEA PREOTESI 10 socială, constrângeri, utilitate, comportament economic raţional, specific lui homo economicus, concepte ce vor fi particularizate la contextul analizat, cel al consumatorului de bunuri şi servicii din România postcomunistă. În vederea realizării acestui demers, „decupajul teoretic” va urma logica unui model teoretic ce va utiliza ca repere teorii cu grad mai scăzut de generalitate, circumscrise de un cadru teoretic larg, structurat de teorii cu grad mare de generalitate, precum amintita teorie a alegerii raţionale. Mai concret, vom face apel la câteva dintre cele mai cunoscute modele teoretice de consum, modele ce „inventariază anumite elemente ale realităţii, urmărind descoperirea unei explicaţii a acesteia şi aspirând la o analiză a cauzelor ce stau la baza configurării anumitor structuri” (Stanciu, 2001, p. 35). Premisele mai mult sau mai puţin implicite ce stau la baza construcţiei acestor modele teoretice de consum, sunt într-o măsură destul de importantă, dependente de privilegierea importanţei unora sau altora dintre factorii consideraţi că influenţează consumul. FACTORI STRUCTURANŢI AI COMPORTAMENTULUI DE CONSUM Factorii determinanţi ai comportamentului de consum pot fi clasificaţi după diverse criterii. Criteriul cel mai utilizat în ştiinţele sociale, fiind şi cel cu puterea cea mai mare de discriminare, este cel economic. Aşadar, o primă clasificare a determinanţilor comportamentului de consum este cea care îi împarte pe aceştia în determinanţi economici şi noneconomici ai consumului. Între factorii relevanţi din categoria determinanţilor economici ai comportamentului de consum, se regăsesc, între alţii: venitul personal al consumatorului, veniturile totale realizate de către membrii unei gospodării, salariul minim şi cel mediu realizat la nivelul economiei naţionale, facilităţile existente pentru autoconsum, volumul şi structura ofertei de bunuri şi servicii, preţul produselor şi serviciilor (Stanciu, 2001, p. 32). Aşadar, între determinanţii economici ai consumului se regăsesc atât caracteristici ale situaţiei particulare a consumatorului cât şi ale contextului economico-social în care acesta funcţionează. În acelaşi timp, aceşti determinanţi ai consumului reprezintă atribute ale cererii, la nivel individual şi agregat, dar şi ale ofertei agregate de bunuri şi servicii. În ceea ce priveşte factorii noneconomici ce funcţionează ca determinanţi ai comportamentului de consum, aici se regăsesc determinanţii psihologici, determinanţii sociali, cei demografici şi cei culturali, la care se adaugă determinanţii conjuncturali, „ce derivă, în esenţă din cadrul specific istorico-geografic în care are loc actul de consum” (ibidem, p. 33). Aceste categorii pot fi considerate ca fiind clasele mari de determinanţi, clase care, la rândul lor, au cunoscut în literatura de specialitate diverse variante de subclasificare. 11 LIBERTATE, NECESITATE ŞI RAŢIONALITATE 101 Gradul de apreciere a importanţei relative ca factor explicativ a unora sau altora dintre aceşti determinanţi ai consumului a reprezentat una dintre premisele ce au structurat construcţia diverselor modele teoretice de consum. Vom considera necesară în acest punct al analizei noastre, o scurtă trecere în revistă a unora dintre cele mai importante modele teoretice de consum. Prezentarea 7 unui asemenea tablou sintetic va facilita alegerea acelor elemente teoretice susceptibile a avea un grad mai mare de adecvare contextului concret la care se raportează studiul de faţă. O primă categorie de modele de consum este cea care privilegiază factorii psihologici. Iată câteva dintre cele mai importante modele de consum construite dintr-o astfel de perspectivă: – Modelul Pavlov, denumit şi al învăţării, postulează o modelare a comportamentului de consum sub impactul experienţelor de consum, în sensul generării unor impulsuri îndreptate în sensul repetării experienţelor ce au generat satisfacţie, şi al altor impulsuri ce determină reacţia eliminării din comportamentul de consum a celor ce au generat consumatorului insatisfacţie. Repetarea experienţelor pozitive duce la consolidarea anumitor convingeri ce vor sta la baza alegerilor viitoare ale tipului de consum respectiv. – Modelul Festinger privilegiază, de asemenea determinanţii psihologici ai comportamentului de consum, în cadrul mai larg al teoriilor lui Leon Festinger, privind echilibrul psihologic şi disonanţa cognitivă. Conform acestor teorii, orice acţiune a oamenilor, implicit orice act de consum, suferă un proces de autoevaluare ulterioară producerii ei, în urma căreia, dacă evaluarea este pozitivă, se menţine starea de echilibru, dacă este negativă, se creează disonanţa cognitivă. Comportamentul de consum va fi, în consecinţă, orientat spre menţinerea sau reinstalarea unei stări de echilibru. – Modelul Freud mută sursa determinanţilor comportamentului la nivel inconştient, motivaţia reală a comportamentului de consum, în general iraţională, fiind diferită de cea aparentă şi raţională. O altă categorie de modele de consum este cea care privilegiază factorii socioculturali ca determinanţi principali ai comportamentului de consum. În această categorie pot fi încadrate multe modele teoretice de consum, între care cele mai cunoscute sunt: – Modelul Veblen, ce derivă din teoria consumului ostentativ, dezvoltată de Thorstein Veblen. Această abordare aduce în prim-plan prestigiul social ca trebuinţă esenţială, ce devine miză a acţiunii consumatorului şi, deci, un factor esenţial de influenţă a comportamentului acestuia. – Modelul Bourdieu, care are la bază teoriile sociologului francez privind poziţionarea în spaţiul social a deţinătorilor diverselor tipuri de capital în funcţie de nivelul acestor resurse, precum şi practicile de consum pe care le generează 7 Trecere în revistă realizată pe baza sintezei propuse de dr. Mariana Stanciu (Stanciu, 2001, p. 35–41). 102 MIHNEA PREOTESI 12 plasarea pe fiecare dintre aceste „poziţii”. Astfel, comportamentul de consum are, în acest context, o triplă determinare: economică, socială şi culturală. – Modelul Marshall prezintă un interes particular pentru tema în discuţie, fiind cel care postulează explicit faptul că raţionalitatea economică este cea care guvernează şi determină comportamentul de consum. Acţiunea conştientă a consumatorului este orientată spre maximizarea satisfacţiei sale, prin utilizarea eficientă a resurselor relativ la situaţia concretă, la contextul în care acesta acţionează. Pentru A. Marshall, utilitatea s-ar putea măsura prin cantitatea de monedă pe care individul este dispus să o consacre cumpărării unui anumit volum dintr-un anumit bun. Aşadar, consumatorul va ceda moneda în schimbul unor bunuri, atât timp cât va considera că utilitatea marginală a monedei la care renunţă este inferioară utilităţii marginale a bunului cumpărat (G. A. Frois, 1994, p. 169). Modelul Marshall prezintă, aşadar, un interes particular şi prin aceea că pune în evidenţă şi descrie relaţia între comportamentul consumatorilor şi dinamica preţurilor produselor, în condiţiile considerării altor factori determinanţi ai consumului ca fiind constanţi. Acest tip de abordare acordă o atenţie sporită influenţei factorilor economici asupra consumului, precum efectele dinamicii preţurilor şi ale veniturilor asupra comportamentului de consum. În ceea ce priveşte majoritatea consumatorilor români în perioada de tranziţie, o provocare permanentă ce a necesitat un răspuns adecvat în toată această perioadă a fost reprezentată tocmai de această dinamică accelerată a preţurilor. Impactul acestei creşterii cvasipermanente a preţurilor a fost cu atât mai important cu cât creşterile au vizat produse şi servicii de bază, necesare subzistenţei. Raportul dintre creşterea nominală a preţurilor şi cea a veniturilor a fost unul net defavorabil, relativ la nivelurile submedii de venit, salariul minim şi pensia minimă fiind tipurile de venituri ce au cunoscut o depreciere foarte importantă, în termeni reali. De asemenea, mecanismele de protecţie socială nu au funcţionat satisfăcător, în sensul compensării efectelor sociale ale tranziţiei economice. Problema ponderii aşa-numitelor costuri fixe în structura consumului a reprezentat o premisă de bază în dezvoltarea metodelor structurale de determinare a pragurilor de sărăcie. Aceste costuri fixe se referă, în principal, la locuinţă, hrană şi încălzire. Între aceste costuri fixe, capitolul de cheltuieli a cărui pondere a crescut în ritmul cel mai accelerat în ultimii ani în România este cel al cheltuielilor pentru plata utilităţilor publice şi, în special, al celor destinate încălzirii locuinţei. Dacă în ceea ce-i priveşte pe rezidenţii la bloc, scumpirea agentului termic a avut un vârf de sarcină în anul 2002, când preţul gicacaloriei a crescut cu peste 125% într-un singur an, în ceea ce-i priveşte pe utilizatorii de gaze naturale, scumpirile cărora aceştia au trebuit să le facă faţă au continuat într-un ritm ascendent, mai cu seamă în ultimii doi ani, ceea ce a dus la o egalizare a poverii acestui tip de cheltuieli între cei conectaţi la sistemul centralizat de încălzire şi cei care folosesc gazul natural ca sursă de încălzire, indiferent că posedă sobe sau centrale proprii. 13 LIBERTATE, NECESITATE ŞI RAŢIONALITATE 103 Aşadar, la ora actuală, una dintre problemele importante cu care se confruntă 8 , este cea a o mare parte a populaţiei, cu precădere populaţia din mediul urban dificultăţilor legate de posibilităţile de plată a unui serviciu absolut indispensabil într-o ţară cu temperaturi relativ scăzute aproape şase luni pe an. Importanţa acestei probleme în contextul analizat reiese, de altfel, atât din analiza datelor statistice, cât şi din analiza datelor de interviu, între care şi cele ce vor fi amintite în continuare. RAŢIONALITATEA STRATEGIILOR DE CONSUM ÎNTRE LIBERTATEA DE OPŢIUNE TEORETICĂ ŞI CONSTRÂNGERILE SITUAŢIILOR CONCRETE. O ANALIZĂ SECUNDARĂ A DATELOR STATISTICE ŞI A UNOR DATE DE INTERVIU În Bucureşti, în luna decembrie a anului 2002, preţul mediu al încălzirii şi al apei calde pentru un apartament de 3 camere a reprezentat peste 80% din veniturile cumulate ale unei familii formate din doi salariaţi la nivelul minimului pe economie şi doi copii minori, beneficiari ai alocaţiei de stat pentru copii. O asemenea situaţie a pus o astfel de familie în faţa unei dileme decizionale în ceea ce priveşte comportamentul de consum, dilemă ce poate fi operaţionalizată prin întrebări de tipul: Ce facem, cumpărăm de mâncare pentru copii sau plătim întreţinerea? (Stanciu, coord., 2004, p. 38). Acest tip de întrebare ar putea fi reformulată în acord cu tema acestui studiu, în felul următor: Ce comportament de consum este mai raţional, în condiţiile date, plata întreţinerii sau acordarea de prioritate altor nevoi bazale ale familiei şi, în special, celor ale copiilor din această familie? Sau, în termenii teoriei alegerii raţionale, care dintre comportamentele de consum maximizează utilitatea consumatorului? La un prim nivel al analizei, faptul că accesul la utilităţile publice şi consumul aferent se poate realiza în avans faţă de momentul plăţii acestor servicii, pe când, în principiu, alte cheltuieli, precum cele pentru procurarea de alimente, trebuie făcute „cu banii jos”, ar reprezenta un argument în favoarea maximizării funcţiei de utilitate prin amânarea plăţii întreţinerii şi dirijarea resurselor financiare către satisfacerea altor nevoi bazale, precum cele ale securităţii alimentare a familiei. Acest tip de alegere pare a fi fost, de altfel, cea privilegiată de o mare parte a populaţiei pusă în faţa primului „şoc” al creşterii preţului încălzirii locuinţei, cel din anul 2002. În sprijinul acestei afirmaţii vin datele furnizate de instituţii precum Romgaz-ul, precum şi cele oferite de INS, conform cărora, în urma iernii 2002–2003, o treime dintre rezidenţii la bloc din Bucureşti aveau restanţe la plata întreţinerii, 8 Mediul rural, caracterizat, în general, printr-o mai slabă dezvoltare a infrastructurii şi printr-un grad mai redus de modernitate şi de confort a locuinţelor, „a resimţit într-o măsură mai mică şocul creşterii preţurilor la servicii de care beneficiază într-o măsură mult mai redusă” (Stanciu, coord., 2004, p. 41). Pe de altă parte, „rigiditatea sistemelor de furnizare a utilităţilor a făcut imposibilă o soluţie ca aceea pe care rezidentul din rural o are: restrângerea consumului individual” (Ilie, în „Calitatea Vieţi” nr. 3–4/2003, p. 21. 104 MIHNEA PREOTESI 14 pentru perioade între o lună şi un an. La nivel naţional, creşterea datoriilor la plata utilităţilor publice a determinat sistarea distribuţiei de energie termică în mai multe localităţi, fapt ce i-a afectat nu doar pe „datornici”, ci şi pe cei care, deşi nu au datorii la întreţinere, se văd în situaţia de a nu mai putea beneficia de anumite utilităţi publice (ibidem, p. 40). În aceeaşi ordine de idei, din interviurile realizate în mediul urban în cadrul unor cercetări privind impactul social al creşterii costurilor utilităţilor publice precum cele amintite anterior, existenţa unui anumit procent de „datornici” la întreţinere reprezenta, la nivelul anilor 2002–2003 aproape o regulă în ceea ce priveşte Asociaţiile de locatari sau de proprietari investigate. Una dintre strategiile adaptative dezvoltate de cei puşi în faţa unor dileme precum cea enunţată mai sus, 9 consta, conform datelor culese în 2003 , în amânarea plăţii întreţinerii şi eşalonarea acesteia pe timpul verii, când ponderea cheltuielilor de acest tip este, în mod firesc, mult mai mică, ceea ce permite redirecţionarea unei părţi a veniturilor către plata datoriilor acumulate pe timpul iernii. Acest tip de raţionalitate economică ce a modelat „preferinţa” unui comportament de consum precum cel amintit mai sus, logic şi raţional pe termen scurt, în situaţia dată a avut, în multe cazuri, efecte foarte grave, pe termen lung. Reacţia Regiilor de furnizare a serviciilor de încălzire a locuinţelor a fost una foarte dură, în faţa fenomenului escaladării fără precedent a datoriilor consumatorilor de astfel de servicii. Debranşările la nivel de bloc, la nivel de cartier sau chiar la nivelul comunităţii locale, au fost însoţite de acţiuni în instanţă, soldate, practic, cu pierderea locuinţei pentru un număr important de familii. Această pierdere a luat, în unele cazuri, forma unui proces de precarizare a condiţiilor de locuit, proces al cărui punct final îl reprezintă, până la urmă, tot pierderea locuinţei. Iată cum ar arăta derularea unui asemenea proces, exprimat foarte plastic de către unul dintre salariaţii intervievaţi în cercetarea amintită, la Iaşi: „Vindem apartamentul, ca Păcală, din trei camere, în două, din două, în una, garsoniera o dăm pe o gâscă şi rămânem pe stradă” (muncitor calificat, 56 de ani, Iaşi). Această reacţie dură a Regiilor furnizoare de utilităţi publice, cu efecte precum cele descrise mai sus a avut un ecou puternic în mentalul colectiv. La nivel intuitiv, pe baza experienţelor recente de teren, dar şi pe baza analizei secundare a unor date culese în cadrul acestor cercetări mai recente, pot fi făcute anumite aprecieri privind efectele conştientizării pericolului ajungerii într-o asemenea situaţie asupra reconsiderării tipului de raţionalitate economică descris mai sus. În acest sens, voi sintetiza câteva concluzii preliminare ale unui proiect 10 aflat în desfăşurare : 9 Este vorba despre un studiu de caz pe care l-am realizat la Iaşi, pe un lot de familii de salariaţi cu salarii mici, în anul 2003, în cadrul proiectului Interacţiunea sărăcie – excluziune socială, coord. prof. dr. Cătălin Zamfir, ICCV–MMSF–BM, 2003. 10 Condiţii de viaţă ale familiilor cu copii din România, coord. Mariana Stanciu, ICCV – CNCSIS, 2006. 15 LIBERTATE, NECESITATE ŞI RAŢIONALITATE 105 – Mai mult de două treimi dintre cei peste o sută de părinţi intervievaţi în opt judeţe şi 16 localităţi rurale şi urbane au numit ca principala prioritate în ordinea cheltuielilor lor lunare, plata utilităţilor publice. – Cam în aceeaşi proporţie, cei intervievaţi au declarat că şi în ipoteza în care ar câştiga mai mulţi bani, deşi consideră că actualul lor comportament de consum este dictat în mare măsură de constrângerile unei situaţii economice personale precare, ar păstra totuşi ordinea acestor cheltuieli şi ierarhia corelativă a importanţei pe care o acordă acestora. – Alegerea pe care aceştia ar face-o, în cazul în care ar fi puşi în faţa unei dileme precum cea formulată mai sus între plata întreţinerii şi plata unor bunuri şi servicii absolut necesare pentru copil este, în general, a celei de-a doua variante. Aşadar, dacă oamenii ar ajunge în situaţia limită de a alege între cheltuielile vitale pentru copil şi plata întreţinerii, ar alege cheltuielile pentru copil, amânându-le pe celelalte. Această situaţie este însă prezentată ca fiind una „limită”, oamenii preferând să facă pe cât posibil economii, pentru a putea să plătească întreţinerea la timp. Economiile vizează, în multe cazuri, chiar o sacrificare a satisfacerii unor nevoi bazale. De altfel, între nevoile proprii ale consumului curent, excepţie făcând cele amintite, ale copilului, şi cele legate de plata acestor cheltuieli pe utilităţile publice, cele din urmă ar fi cele privilegiate, în condiţiile în care oamenii ar fi puşi în situaţia să aleagă. Explicaţia acestei „preferinţe” de consum ţine de alegerea maximizării unei utilităţi pe termen lung. Această posibilă „schimbare de paradigmă” a raţionalităţii comportamentului de consum pare a fi influenţată într-o măsură importantă tocmai de amintita conştientizare a pericolului acumulării de datorii la plata acestor utilităţi – în acest sens, este invocată în interviuri posibila consecinţă a acumulării de datorii de acest tip considerată ca „maxim indezirabilă”, anume, cea a pierderii locuinţei, pericolul unei asemenea evoluţii fiind, în unele cazuri, explicit relevat de experienţa cazurilor celor evacuaţi, mediatizate sau cunoscute în mod direct. Logica acestui raţionament are ca premisă importanţa relativ mare a acestui tip de cheltuieli în economia bugetului de cheltuieli, precum şi faptul că, veniturile fiind limitate, o amânare a plăţii ar duce la acumularea unor datorii foarte greu de achitat. Pe de altă parte, după cum am amintit, necesitatea plăţii la timp a cheltuielilor pe întreţinere a devenit o adevărată obsesie, ca urmare a experienţelor dramatice trăite de cei care au ajuns în situaţia de a rămâne „pe drumuri”, fiind evacuaţi din cauza neplăţii acestor datorii. Ca urmare: „Întâi plătim toate datoriile şi apoi ne descurcăm cu ce ne mai rămâne. Ideea e să nu rămânem cu datorii. Având venituri limitate, dacă lăsăm pe cealaltă lună, nu ne-am mai putea descurca” (F., doi copii de 2, respectiv 5 ani, Baia Mare). O formulare mai tranşantă a priorităţii absolute acordate plăţii utilităţilor publice în faţa oricărui alt tip de cheltuieli o oferă un părinte dintr-un sat din 106 MIHNEA PREOTESI 16 judeţul Buzău. Astfel, la întrebarea: Când luaţi salariile, cum procedaţi, ce achitaţi mai întâi? este aleasă ca variantă de răspuns „se achită mai întâi costurile întreţinerii” alegere explicitată în felul următor: „Întâi datoriile, după aia mofturile” (F., doi copii, de 5 ani, respectiv 14 ani, Puieştii de jos, jud. Buzău). Această perspectivă a proiectării utilităţii aşteptate pe termen lung pare a fi întregită şi de alte ipoteze configurate de datele culese în cadrul acestui proiect. În acest sens, este interesant de remarcat că o mare parte a celor intervievaţi, deşi declară că veniturile de care dispun nu le pot asigura decât, cel mult, un trai decent, în acelaşi timp, nu ar dori să-şi direcţioneze un posibil surplus de venit către acoperirea deficitului de consum curent pe care îl resimt, ci către realizarea unor investiţii. În acest sens, investiţia cea mai des invocată este cea în îmbunătăţirea condiţiilor de locuit, dar şi investiţia în educaţia copiilor. Un alt set de ipoteze, relevante din perspectiva propusă, rezultate din analiza secundară a datelor culese în cercetările amintite anterior, vizează modul în care oamenii îşi raportează propria situaţie la situaţia-reper a traiului decent şi în ce măsură şi cu ce motivaţii îşi îmbunătăţesc propria poziţionare, prin modificarea a însuşi acestui reper. Mai concret, am remarcat o „translatare” a definiţiei sociale a traiului decent, în sensul apropierii acesteia de configurarea unui tablou ce pare a ilustra, mai degrabă, subzistenţa. Iată un citat relevant ca indicator al acestei precarizări a orizontului de aşteptare al unor oameni care se zbat să nu iasă dintr-o dezirabilă zonă a unei normalităţi, care are ca unul dintre principiile sale structurante, tocmai o anumită anvergură a acestui orizont de aşteptare: „O viaţă decentă înseamnă să nu ai datorii la întreţinere, pentru că aceste datorii sunt un motiv de nelinişte pentru toată lumea şi să nu simţi lipsa unor lucruri absolut necesare, adică minimul necesar” (salariat, 35 de ani, Iaşi). Până la urmă, în condiţiile date, chiar dacă există conştiinţa faptului că traiul decent presupune un nivel de trai mai ridicat decât cel asociat subzistenţei, în faţa dificultăţilor vieţii, poţi considera că trai decent înseamnă, pur şi simplu, să trăieşti, şi nimic altceva. Chiar şi un asemenea tip de definiţie vagă şi nespecifică, nu poate exclude obsesivului leit-motiv al necesităţii plăţii datoriilor pentru utilităţile publice, acestea fiind, în multe cazuri, asimilate unor obligaţii către stat: „Un trai decent este să poţi să-ţi plăteşti toate datoriile astea către stat, să poţi să-ţi cumperi un lucru pe care ţi-l doreşti, să poţi să mănânci ceva bun ca să poţi să trăieşti în condiţii normale, să poţi să trăieşti, şi, eu ştiu, nu mai spun de altceva, atât …” (muncitor calificat, 36 de ani, Iaşi). Această limitare a orizontului de aşteptare pare a fi, pe de o parte, o modalitate de a scădea, într-o oarecare măsură, presiunea generată de o situaţie caracterizată printr-o „inconsistenţă de status”. Mai concret, statusul de salariat nu poate fi asociat cu acela de sărac, astfel încât definiţia celui din urmă devine mai restrictivă, lărgind astfel conţinutul categoriei de nonsărac, cea în care este dezirabil a fi în continuare inclus. 17 LIBERTATE, NECESITATE ŞI RAŢIONALITATE 107 Pe lângă definiţiile explicite ale traiului decent, precum cele de mai sus, interviuri precum cele amintite conţin suficiente elemente ce susţin în mod implicit o asemenea viziune asupra traiului decent. În cercetarea de teren inclusă în cadrul proiectului privind condiţiile de viaţă ale familiilor cu copii, a fost pusă celor intervievaţi, întrebarea clasică: Consideraţi că veniturile pe care le realizaţi vă sunt suficiente pentru un trai decent? Răspunsul la această întrebare a fost, în general, afirmativ, cu excepţia celor aflaţi în mod evident în situaţii de viaţă incompatibile cu definiţia traiului decent. Corelând însă acest răspuns cu răspunsurile la următoarele două întrebări, putem aprecia că, în unele cazuri traiul decent este asimilat subzistenţei, având în vedere că aceştia declară că îşi pot asigura un trai decent şi, în acelaşi timp, răspund că reuşesc să cumpere doar pentru copil tot ce este necesar, între aceste necesităţi rămânând însă multe neacoperite, precum plecarea undeva în vacanţă. În consecinţă, consideră că le asigură copiilor un trai decent, în situaţia în care aceştia au „tot ce le trebuie la şcoală şi mâncare, nu să meargă la mare sau aşa ceva”. CONCLUZII Chiar dacă perspectiva oferită de un asemenea tip de analiză secundară este una fragmentară, pe de o parte aceasta creează, totuşi, premisele formulării câtorva ipoteze ce vor putea orienta cercetări ulterioare, focalizate strict pe tematica propusă şi, pe de altă parte reliefează anumite aspecte importante ale comportamentului de consum al unei bune părţi a populaţiei româneşti actuale, din perspectiva raţionalităţii sale, după cum urmează: – Comportamentul de consum al unui segment consistent al populaţiei poate fi definit ca raţional, în contextul dat, atât dintr-o perspectivă normativă, cât şi din perspectiva actorilor sociali înşişi. – Utilitatea aşteptată şi maximizată prin comportamentul de consum este, în multe cazuri, una pe termen lung, fiind sacrificată în favoarea acesteia, utilitatea pe termen scurt. – De asemenea, comportamentul de consum privilegiază maximizarea funcţiei de utilitate pentru copii, chiar cu preţul reducerii drastice a satisfacerii unor nevoi minimale ale părinţilor. – În altă ordine de idei, se remarcă cronicizarea unor situaţii absurde, pentru o societate ce se raportează la modelul statelor capitaliste ale bunăstării, situaţii ce pun în faţa oamenilor dileme de tipul alegerii direcţionării banilor „pentru laptele copilului sau pentru plata întreţinerii”, sau, în cazul bătrânilor „bani pentru medicamente sau pentru plata utilităţilor publice”. Evoluţia cronică în limitele unui asemenea cadru al exprimării opţiunilor de consum, care, practic, nu dă posibilitatea unei opţiuni raţionale, riscă să limiteze, în timp, însăşi capacitatea oamenilor de a practica alegeri raţionale, capacitate afectată de pierderea reperelor unei funcţionări sociale normale. 108 MIHNEA PREOTESI 18 BIBLIOGRAFIE 1. Cace, Sorin, Statul bunăstării – evoluţii şi tendinţe, Bucureşti, Editura Expert, 2004. 2. Frois, Gilbert-Abraham, Economia Politică, Bucureşti, Editura Humanitas, 1994. 3. Ilie, Simona, Sărăcie şi excluziune socială. Incluziunea socială ca obiectiv al sistemului de protecţie socială, în „Calitatea Vieţii”, nr. 3–4/2003. 4. Larionescu, Maria, Mărginean Ioan, Neagu Gabriela, Constituirea clasei mijlocii în România, Editura Economică, 2006. 5. Pop, Luana Miruna, coord., Dicţionar de politici sociale, Bucureşti, Editura Expert, 2002. 6. Stanciu, Mariana, coord., Impactul social diferenţiat al creşterii costurilor utilităţilor publice asupra consumului populaţiei, CIDE, 2004. 7. Stanciu, Mariana, Structuri moderne ale consumului european, Editura Genicod, 2001. 8. Stanciu, Mariana, coord., Problema cheltuielilor de întreţinere obligatorii ale rezidenţilor la bloc, CIDE, 2002. 9. Voicu, Bogdan, Cât de săraci sunt românii: abordări subiective şi consensuale, în „Calitatea Vieţii” nr. 1-2/2006. 10. Zamfir, Cătălin, coord., Politici sociale în România, 1990–1998, Bucureşti, Editura Expert, 1999. 11. Zamfir, Elena, coord., Strategii antisărăcie şi dezvoltare comunitară, Bucureşti, Editura Expert, 2000. 12. Zamfir, Cătălin coord., ş.a., Situaţia sărăciei în România, ICCV, PNUD, 2001. he collaps of the communist regime led to an “explosion” of population’s expectations regarding the capacity to satisfy some T of the needs that they were aware of and were not satisfied during the latest years of the communist regime. The first months of the post-communist period represented for the majority of the Romanian population a period of “abundance” of goods that were accesible, comparing to the previous period. The “postrevolutionary” enthusiasm, maintained by generous social measures “with reparatory purpose” (C. Zamfir, 1999), was stopped in a rather brutal manner by the social effects of the economic transition, felt by the majority of population in the drastical diminution of the capacity of purchasing, correlated with a process of legitimation of a large set of needs, in accordance with those characteistics to the assumed model of the capitalist welfare states. The perspective on the consumption behavior, suggested by the present study, will be a partial one, focused on a certain part of population, representing, in fact, the majoritory of population whose consumption behavior is under the severe conditioning of the economic compulsions of the transition and for whom the freedom of option in this area is very limited. In this context, I intend to describe and analyse how people spend their money, which are their priorities of consumption, which is the motivation for this behavior of consumption, and which is the perception of self-behavior compared to the self- defined rationality of consumption, or to what extent the situational constraints limit this rationality of consumption. 